Амалия Арт

Амалия Арт (*28. авґуст 1919–†3. май 1997), ґлумица–аматер, член Аматерского театра Петра Ризнича у Руским Керестуре.

 Биоґрафия 

Амалия Бильня ше народзела у Руским Керестуре 28. авґуста 1919. року. Росла на салашу єй оца Михайла Бильнї хтори бул при Новей Червинки. Амалия мала братох Владу и Янка и младшу шестру Меланию. Основну и предлужну школу закончела у Руским Керестуре. Амалия була талантована шпивачка и ґлумица ище як дзивка. Вона була активни член секцийох РНПД у Руским Керестуре, алє теди нє бул звичай призначовац мена учаснїкох у културних програмох, крем гевтих цо ше окреме визначовали, та так нє зазначена анї учасц Амалиї Бильньовей.

Амалия Бильня ше одала 29. мая 1937. року за пекара Михайла Арта у Руским Керестуре и робела з нїм у пекарнї и предавальнї хлєба.

Кед пришла война єй оцец Михал, як симпатизер припаднїкох народноошлєбодительного руху за борбу процив фашизма, на салашу вибудовал базу за скриванє илеґалцох и особох хторих глєдала мадярска власц. 1944. року база була одкрита и мадярски фашисти одведли єй оца Михала Бильню до цемнїци, осудзени бул на велї роки робиї и бул послати до лаґрох у Нємецкей дзе ше му страцел шлїд.

Амалия и Михайло Арт у малженстве мали штири дзивки: Ану, Хилду, Аранку и Татяну.

После ошлєбодзеня Руского Керестура од фашистичного окупатора концом октобра 1944. року, Артова постава єден з найактивнєйших членох Антифашистичного фронта женох у валалє. Медзитим, кед у периодзе национализаци по войни Артовим национализовани дутян, пекарня и жем Михайло и Амалия Арт ше 1955. року одселєли до Вербасу. Амалия там робела у фабрики за продукцию платна а Михайло робел у Поживовей индустриї Витал. 

 Амалийова активносц у театре 

Єй талант за ґлуму и шпиванє ище пред войну замерковал Петро Ризнич Дядя и учленєл ю до свойого Аматерского театра такой по снованю 1949. року як члена старшей ґрупи. У истим року участвовала у виводзеню двох театралних фалатох (Роботнїци Ф. Костенка и Лєс Островского, чия премиєра була на початку 1950).

У периодзе 1949-1954, кед була стаємни член Театра, Амалия Арт витворела 8 замерковани улоги.

У 1955. року ше Амалия Арт зоз фамилию преселєла жиц до Вербасу и престала ше занїмац зоз театралним аматеризмом аж по конєц 1965. року. Теди ю Петро Ризнич знова поволал до Руского Керестура бавиц у театралним фалаце М. Горкого На дну. Амалия Арт то дзечнє прилапела и поряднє путовала з Вербасу до Керестура на проби. Була єй то остатня театрална улога у живоце. После того ше поцагла зоз активносци на театралним полю.

Амалия Арт умарла 3. мая 1997. року у Вербаше, дзе є и похована.

 Ґлумела у тих театралних фалатох 

+Рок  Театрални фалат  Улога  Дзе 1949.    Ф. А. Костенко: РОБОТНЇЦИ     Руски Керестур 1950.   А. Н. Островски: ЛЄС    <div style="text-align: center;"> „ 1951.  А. П. Чехов: КАРЧМА НА ГЛАВНЕЙ ДРАГИ Єфимовна<div style="text-align: center;">„ 1951.  И. Котляревски: НАТАЛКА ПОЛТАВКА Горпина <div style="text-align: center;">„ 1952.  И. Тобилевич: МАРТИН БОРУЛЯ Мац <div style="text-align: center;">„ 1952.  И. Тобилевич: СУЄТА   <div style="text-align: center;">„ 1953.  М. В. Ґоґоль: МАЙСКА НОЦ   <div style="text-align: center;">„ 1953.  М. Кропивницки: ДАЙ СЕРЦЮ НА ВОЛЮ...   <div style="text-align: center;">„ 1954.  Евґений М. Кочиш: ВОНА НЄВИНОВАТА Маря <div style="text-align: center;">„ 1966.  Максим Горки: НА ДНУ  Квашня <div style="text-align: center;">„

 Литература 

 Дюра Латяк, „Амалия Арт родз. Бильня, ґлумица–аматер, член Аматерского театра Петра Ризнича у Руским Керестуреˮ - 50 роки Драмского меморияла Петра Ризнича Дядї, Завод за културу войводянских Руснацох, НВУ Руске слово и Дом култури Руски Керестур, Нови Сад, 2018, бок 123-124.

 Vladimir Biljnja, Rusini u Vojvodini, Dnevnik, Novi Sad, 1987. str. 154-155, str. 175.

Катеґория:Руснаци у Сербиї
Катеґория:Керестурци
Катеґория:Ґлумци аматере
Катеґория:28. авґуст
Катеґория:Народзени 1919
Катеґория:3. май
Катеґория:Умарли 1997